Na temelju članka 32. stavka 1. točke 25. Statuta Grada Šibenika („Službeni glasnik Grada Šibenika“, broj 8/10, 5/12, 2/13, 2/18, 8/18 – pročišćeni tekst i 2/20) i članka 11. Odluke o prodaji dionica Hrvatskog nogometnog kluba Šibenik s.d.d. u vlasništvu Grada Šibenika („Službeni glasnik Grada Šibenika“, broj 6/17, 8/17, 4/19, 2/20 i 6/20) Gradsko vijeće Grada Šibenika na 22. sjednici održanoj 15. rujna 2020. godine, donijelo je

**O D L U K U**

**o odabiru najpovoljnijeg ponuditelja po raspisanom Javnom pozivu**

**za javno prikupljanje ponuda za kupnju dionica Hrvatskog nogometnog kluba Šibenik s.d.d. u vlasništvu Grada Šibenika**

Članak 1.

Ovom odlukom odabire se ponuditelj po raspisanom Javnom pozivu za javno prikupljanje ponuda za kupnju dionica Hrvatskog nogometnog kluba Šibenik s.d.d. u vlasništvu Grada Šibenika (KLASA: 944-01/20-01/7; URBROJ: 2182/01-06-20-4) objavljenom 17. kolovoza 2020. godine u tiskovinama: "Slobodna Dalmacija", "Sportske novosti", "Večernji list", "Jutarnji list" te na službenoj internet stranici Grada Šibenika.

Članak 2.

Utvrđuje se da je po raspisanom Javnom pozivu iz članka 1. ove odluke najpovoljniji ponuditelj društvo FOOTBALL SMART INTERNATIONAL d.o.o., OIB: 41369926803, Ulica Bele Čikoša 5, Zagreb, koje je u urednoj, pravodobnoj i potpunoj ponudi ponudilo iznos od 751.000,00 kuna za 297.056 dionica Hrvatskog nogometnog kluba Šibenik s.d.d. u vlasništvu Grada Šibenika (svaka dionica nominalnog iznosa od 200,00 kn) ukupne nominalne vrijednosti 59.411.200,00 kuna, što iznosi 94,59 % temeljnog kapitala, a sve sukladno Odluci o prodaji dionica Hrvatskog nogometnog kluba Šibenik s.d.d. u vlasništvu Grada Šibenika („Službeni glasnik Grada Šibenika“, broj 6/17, 8/17, 4/19, 2/20 i 6/20).

Kriterij za odabir najpovoljnijeg ponuditelja bio je najviša ponuđena cijena izražena u kunama ponuditelja koji je ispunio sve uvjete iz Javnog poziva.

Članak 3.

Po donošenju ove odluke, a prije potpisa Ugovora o prodaji i prijenosu dionica zatražit će se suglasnost od Povjerenstva za profesionalne sportske klubove, Ministarstva turizma i sporta Republike Hrvatske za stjecanje dionica u smislu članka 32. Zakona o športu (NN 71/06, 150/08, 124/10, 124/11, 86/12, 94/13, 85/15, 19/16, 98/19, 47/20, 77/20).

Članak 4.

Po donošenju ove odluke, a prije potpisa Ugovora o prodaji i prijenosu dionica, ponuditelj iz članka 2. ove odluke obvezan je uplatiti preostali iznos kupoprodajne cijene u visini od 651.000,00 kuna te dostaviti prihvatljivu garanciju banke ili drugo prihvatljivo osiguranje u visini od 3.000.000,00 (tri milijuna) kuna kojom će Prodavatelju te HNK Šibenik s.d.d. jamčiti financijsku stabilnost u vremenu od najmanje pet (5) godina računajući od dana sklapanja Ugovora o prodaji i prijenosu dionica.

Članak 5.

Ponuditelj je dužan zaključiti Ugovor o prodaji i prijenosu dionica u roku od 8 dana od dana primitka pisanog poziva Grada Šibenika na zaključenje Ugovora, a u protivnom će se smatrati da je odustao od sklapanja Ugovora te gubi pravo na povrat uplaćene jamčevine.

Članak 6.

Za provedbu ove odluke zadužuje se Upravni odjel za gospodarenje gradskom imovinom Grada Šibenika.

Sastavni dio ove odluke je prijedlog Ugovora o prodaji i prijenosu dionica.

Članak 7.

Ova odluka stupa na snagu dan nakon objave u „Službenom glasniku Grada Šibenika“.

KLASA: 944-01/20-01/07

URBROJ: 2182/01-06/1-20-9

Šibenik, 15. rujna 2020.

 GRADSKO VIJEĆE GRADA ŠIBENIKA

 PREDSJEDNIK dr. sc. Dragan Zlatović

**O B R A Z L O Ž E NJ E**

**Odluke** **o odabiru najpovoljnijeg ponuditelja po raspisanom Javnom pozivu**

**za javno prikupljanje ponuda za kupnju dionica Hrvatskog nogometnog kluba Šibenik s.d.d. u vlasništvu Grada Šibenika**

Povjerenstvo za provedbu postupka javnog prikupljanja ponuda je izvršilo pregled i ocjenu te utvrdilo sljedeće:

Povjerenstvo je utvrdilo da su u roku za predaju pristigle dvije (2) ponude - naziv i sjedište ponuditelja:

- ponuditelj FOOTBALL SMART INTERNATIONAL d.o.o., OIB: 41369926803, Ulica Bele Čikoša 5, Zagreb,

- ponuditelj GALAXY CAPITAL S.a.r.l., registarski broj ICE: 135317, AV IBN SINA IMM79 APP 6, Rabat, Maroko.

Ponuditelj koji sudjeluje na Javnom pozivu je bio dužan uplatiti jamčevinu u visini od 100.000,00 kuna:

- ponuditelj FOOTBALL SMART INTERNATIONAL d.o.o., Zagreb je uredno izvršio uplatu 25.08.2020. godine u iznosu od 100.000,00 kuna,

- ponuditelj GALAXY CAPITAL S.a.r.l., Rabat, Maroko je uredno izvršio deviznu uplatu 25.08.2020. godine u iznosu od 14.000,00 eura.

Ponuditelj koji sudjeluje na Javnom pozivu je ponudio sljedeću ukupnu cijenu za kupnju dionica:

- ponuditelj FOOTBALL SMART INTERNATIONAL d.o.o., Zagreb je dostavio ponudu u iznosu od 751.000,00 kuna,

- ponuditelj GALAXY CAPITAL S.a.r.l., Rabat, Maroko je dostavio ponudu u iznosu od 420.000,00 kuna.

Sukladno kriteriju za odabir najpovoljnijeg ponuditelja - najviše ponuđene cijene, Povjerenstvo predlaže odabir ponuditelja FOOTBALL SMART INTERNATIONAL d.o.o., OIB: 41369926803, Ulica Bele Čikoša 5, Zagreb, koji je dostavio prvorangiranu ponudu.

Ponuditelj FOOTBALL SMART INTERNATIONAL d.o.o., Zagreb je uredno dostavio sljedeće dokumente:

- ponudbeni list za kupnju dionica kojom se ponuditelj obvezuje da u roku trajanja prava na korištenje sportskih objekata koje ima HNK Šibenik s.d.d. neće promijeniti ime i sjedište društva, te se obvezuje da će u roku od pet godina od dana potpisa Ugovora o stjecanju dionica osigurati da prva momčad kluba zadrži status najmanje u Drugoj hrvatskoj nogometnoj ligi kao drugoj najvišoj razini natjecanja u hrvatskom ligaškom sustavu,

- dokaz o uplati jamčevine - preslika virmanskim nalogom na iznos od 100.000,00 kuna,

- izvadak iz sudskog registra Trgovačkog suda u Zagrebu od 20.8.2020. godine,

- obrazac BON-2 - podatke o solventnosti od 20.8.2020. godine - bez dana blokade računa,

- pismo namjere ponuditelja kojim se obvezuje da će, u slučaju da njegova ponuda bude najpovoljnija, najkasnije do sklapanja Ugovora o prodaji i prijenosu dionica Prodavatelju, odnosno HNK Šibenik s.d.d. jamčiti financijsku stabilnost Društva s garancijom banke ili drugim prihvatljivim osiguranjem u visini od 3.000.000,00 HRK (tri milijuna kuna) u vremenu od najmanje 5 godina računajući od dana sklapanja Ugovora o prodaji i prijenosu dionica na njegov trošak, te da u cijelosti prihvaća uvjete poziva i da njegova ponuda ostaje na snazi do okončanja postupka prodaje dionica,

- ovjerenu izjavu ponuditelja da nema zapreke stjecanja dionica sportskog dioničkog društva,

- izjavu odgovorne osobe ponuditelja da nema zapreke stjecanja dionica sportskog dioničkog društva.

Utvrđuje se da je ponuda povoljnijeg ponuditelja FOOTBALL SMART INTERNATIONAL d.o.o., Zagreb valjana - uredna, pravodobna i potpuna, te se upućuje Gradskom vijeću Grada Šibenika na donošenje.